ทิสโก้ประเมินหุ้นไทยยังน่าลงทุน
บลจ.ทิสโก้ มองหุ้นผันผวนทั่วโลก จังหวะซื้อหุ้นสหรัฐ-จีนราคายังถูก หากตลาดหุ้นไทยแถว 1,000 จุดน่าสนใจเข้าซื้อ
14 มิ.ย. 2554

บลจ.ทิสโก้ มองหุ้นผันผวนทั่วโลก จังหวะซื้อหุ้นสหรัฐ-จีนราคายังถูก หากตลาดหุ้นไทยแถว 1,000 จุดน่าสนใจเข้าซื้อ
นายธีรนาถ รุจิเมธาภาส กรรมการผู้จัดการ บริษัทหลักทรัพย์จัดการกองทุน (บลจ.) ทิสโก้ เปิดเผยว่า หลังจากดัชนีราคาหุ้นทั่วโลก รวมทั้งหุ้นไทยปรับตัวลดลงติดต่อกันกว่า 6 สัปดาห์  หลังจากที่ตลาดหุ้นโลก เช่น สหรัฐอเมริกา และ จีน  (H-Share) รวมทั้งหุ้นไทย ให้ผลตอบแทนการลงทุนประมาณ 4-5% ตั้งแต่ต้นปี จึงมองว่าเป็นโอกาสในช่วงนี้ที่ตลาดหุ้นทั่วโลกผันผวน น่าจะเป็นโอกาสให้นักลงทุนหาจังหวะเข้าลงทุน




ทั้งนี้ หุ้นทั่วโลกปรับตัวลงจากปัจจัยลบทั้งในและนอกประเทศ  ทั้งตัวเลขการขอรับสวัสดิการว่างงานที่สูงกว่าที่นักลงทุนคาด ทำให้นักลงทุนมองว่าการฟื้นตัวทางเศรษฐกิจของในสหรัฐ และโลกจะเติบโตช้าลง อีกทั้งยังมีความไม่แน่นอนของมาตรการที่จะต้องช่วยเหลือกรีซของประเทศในกลุ่มยุโรป ที่คอยกระทบบรรยากาศในการลงทุนเป็นระยะ รวมถึงปัจจัยความไม่แน่นอนทางการเมืองของไทย ซึ่งยังไม่มีความชัดเจนว่าพรรคการเมืองใดจะมาเป็นรัฐบาลเพื่อสานต่อการพัฒนาประเทศ ทำให้นักลงทุนโดยเฉพาะต่างชาติหยุดรอดูสถานการณ์ก่อน ประกอบกับดัชนีหุ้นไทยปรับตัวขึ้นมากในช่วงก่อนหน้านี้   
"บลจ.ทิสโก้มองว่าหุ้นไทยลงรอบนี้ไม่ได้มาจากการเมือง แต่น่าจะมาจากปัจจัยต่างประเทศ  เพราะการปรับตัวลงของหุ้นไทยในรอบนี้ใกล้เคียงกับหุ้นสหรัฐและหุ้นในตลาดอื่นๆ ทั่วโลก  อย่างไรก็ดีปัจจัยลบทางการเมืองจะกระทบตลาดหุ้นในระยะสั้น เพราะหุ้นบริษัทใหญ่ๆ หลายตัวที่ถูกต่างชาติขายออกมาเมื่อราคาปรับลดลงมาถึงระดับหนึ่ง ก็จะเพิ่มความน่าสนใจให้ผู้ลงทุนไทยกลับเข้าไปลงทุนใหม่"นายธีรนาถ กล่าว
อย่างไรก็ตามหากพิจาณาพื้นฐานทางเศรษฐกิจโดยรวมที่คาดการณ์ว่าเศรษฐกิจโลกในปีนี้น่าจะฟื้นตัวต่อเนื่อง ซึ่งคาดว่าประมาณ 4% โดยเฉลี่ย ประกอบกับคาดการณ์ว่าการฟื้นตัวจะดีขึ้นในครึ่งปีหลัง จากการที่ภาคอุตสาหกรรมเริ่มกลับมาผลิตได้ใหม่ ย่อมทำให้ปัจจัยลบหลักๆ น่าจะคลี่คลายลง จึงแนะนำหุ้นสหรัฐ เพราะบริษัทขนาดใหญ่ทำการค้าทั่วโลกจะได้ดีหากเศรษฐกิจขยายตัวต่อเนื่อง และแนะนำหุ้นจีน H-Share มีราคาถูกที่สุดในตลาดเอเชีย หากไม่นับเกาหลีใต้  
สำหรับหุ้นไทย คงต้องเน้นไปที่จังหวะ หรือ ระดับดัชนีฯ ที่หากมองจากตัวเลขการคาดการณ์ของนักวิเคราะห์ที่มองว่าดัชนีตลาดหลักทรัพย์มีโอกาสปรับตัวขึ้นถึง 1,200 จุด ก็จะเห็นได้ว่า ณ ระดับราคาหุ้นตอนนี้ ประมาณ 1,000 จุด ก็จะเริ่มมีโอกาสคาดหวังผลตอบแทนได้ถึง 20% ดังนั้นสำหรับการลงทุนในหุ้นไทยที่เป็นนักลงทุนระยะยาวตอนนี้จึงถือเป็นโอกาสที่น่าสนใจลงทุนมากขึ้น